Die produsent geniet ’n prysvoordeel, wat aan ’n hoër skoonopbrengs en groter aanvraag toegeskryf word.
By skape met ’n redelike goeie woldigtheid en wolstaankrag behoort die tip van die wol wat op twaalf maande geskeer is, minder te wees as die gesamentlike tip in twee ses-maande skeersels – met laasgenoemde teen ’n laer prys as gevolg van laer skoonopbrengste.
Seleksie vir woleienskappe, soos lywigheid, staankrag, stapelformasie, tip en olievloei, is nie so maklik waarneembaar op ses-maande groei nie.
Pas ’n verandering in die skeerpatroon by die ritme van jou boerdery? Skeertyd moet dikwels tussen die ander bedrywighede van ’n gediversifiseerde boerdery ingepas word. ’n Hele wolgroeiseisoen se werk kan gemaak of gebreek word danksy ’n produsent se betrokkenheid of gebrek aan aandag.
Groeitoestande deur die jaar bepaal hoeveel wol ’n skaap in die seisoen gegroei het. Dit kan beteken dat, tesame met klimaat, die skeertyd aangeskuif of bespoedig kan word, afhangende van hoe lank die wol al is en of daar dalk ’n breuk in die wol kan wees vanweë veranderde groeitoestande.
Beter kuddegesondheid, en daarmee saam vrugbaarheid, maak ’n verskil. Om ’n wolvag rond te dra, verg energie en ’n skaap wat vir korter tye van die jaar swaar aan wol dra, het meer energie vir lammers en wolgroei.